約同社往來無事形迹次韵
作者：樓鑰
朝代：宋

paragraphs: 家舅年益高，何止七十稀。
神明曾未衰，髮黄齒如兒。
義槩同古人，閭里咸歸依。
度量海深闊，仁愛佛慈悲。
居然三達尊，後生願影隨。
爲作真率集，率以月爲期。
平生持謙柄，自牧何太卑。
善學柳下惠，不欲慕伯夷。
一鄉有善士，收拾略不遺。
以此娛我老，今是勝昨非。
何必汗漫游，據龜食蛤蜊。
但欲客長滿，痛飲真吾師。
鄉黨既恂恂，朋友亦偲偲。
凡我同盟人，共當惜此時。
間或造竹所，寧容掩朱扉。
耆英古有約，不勸亦不辭。
此意豈不美，謹當守蕭規。
達哉杜陵客，從它人見嗤。